73 बछर पहिली के ये घटना आय! फेर 'कैप्टन भाऊ' लाडजी जऊन ढंग ले येकर बरनना करत रहिस ओकर ले त अइसने लागत रहिस के जइसने ये घटना हा कालीच होय होही. अब 94 बछर के रामचंद्र श्रीपती लाड जेन ला 'भाऊ' बलाय जाथे (मराठी मं एकर मतलब भाई धन बड़े भाई आय) कतक सफ्फा सफ्फा बतावत रहिस के कइसने वो ह अंगरेज अफसर मन के तनखा लेके जावत पुणे-मिराज रेल हमला के अगुवई करे रहिस. भाऊ के एक ठन चेला, बालासाहेब गणपति शिंदे घलो हमर संग रहिसः वो हा धीरे ले कहिथे, "बनेच दिन के बाद भाऊ हा अतक सफ्फा सफ्फा गोठियावत हवय." भाऊ के जम्मो सुरता रेल के पटरी तक ले हबरते जीं गे, इहींचे वो अऊ बापू लाडजी ह 7 जून 1943 के दिन साहसी तूफान सेना ला लेके हमला करे रहिन.
कैप्टन भाऊ ह रूखे ढंग ला कहिथे, "हमन रेल 'लूट' लेन, ये कहना उचित नई आय. वो त चुराय पइसा रहिस (अंगरेज मन भारत के लोगन मन ला चुराय रहिन) जेन ला हमन वापिस ले लेन." मोर कान मं जी. डी. बापू लाड के मिलते-जुलते बात गूंजे ला लगिस, जेन ह साल 2010 मं, अपन मऊत के बछर भर पहिली मोला कहे रहिस.
कैप्टन के दावा सही आय. महान क्रांतिकारी क्रांतिसिंह नाना पाटील के अगुवई मं प्रति सरकार ह अपन कब्जा वाले गाँव मन मं बढ़िया सासन करे रहिन. प्रति सरकार ह खाय के समान के बेवस्था अऊ बांटे ला सुग्घर बनाइस. बढ़िया तरीका ले चलेइय्या बाजार के ढांचा बनाय रहिस अऊ नियाव बेवस्था घलो बनाय रहिस. प्रति सरकार ह अंग्रेज राज के सहयोग करेइय्या साहूकार, दलाल, अऊ ज़मींदार मन ऊपर जुरमाना लगे रहिस. कैप्टन भाऊ कहिथे, "क़ानून अऊ व्यवस्था हमर काबू मं रहिस. लोगन मन हमर संग रहिन." तूफ़ान सेना ह अंगरेज सासन के हथियारखाना, रेल, खजाना अऊ डाकखाना ऊपर दमखम ले हमला करे रहिस. प्रति सरकार ह बड़े मुसीबत मं फंसे किसान अऊ मजूर मन के मदद करे रहिस.
कैप्टन भाऊ ह कतको पईंत जेल घलो जाय रहिस. फेर ओकर बढ़त प्रभाव के सेती जेल के सिपाही मन घलो ओकर संग आदर देवत बेवहार करत रहिन. भाऊ हँसत गरब ले कहिथे, "जब मंय तीसर बेर औंध के जेल में गेंय, तब लगिस के राजा के महल मं मेहमान बनके रहत हवंव." 1943 अऊ 1946 के मंझा मं, प्रति सरकार अऊ तूफ़ान सेना के सतारा मं कब्जा रहिस. जब ये पक्का होगे के भारत ला अजादी हासिल हो जाही, तूफ़ान सेना ला भंग कर देय गीस.
कैप्टन भाऊ के घर के बईठका खोली कतको सुरता अऊ ओकर चिन्हारी ले भरे हवय. ओकर खुद के खोली बिलकुले सधारन हवय. ओकर घरवाली कल्पना जेन ह ओकर ले 10 बछर छोट हवंय, कैप्टन भाऊ के बारे मं दू टूक कहिथे, "आज घलो ये मइनखे ले पुछव के घर के खेत कें मेर हवय? त वोला नई बता पाय. मंय अऊरत जात होवत अकेलेच लइका मन ला,घर, खेत, सब्बो कुछु सम्भाले हवंव. 5 लइका, 13 पोता अऊ 11 परपोता मन ला सम्भालत ये घर ला अकेल्ला चलाय हवंव. वो ह कुछु बखत बर तासगांव, औंध, और येरवाडा के जेल मं रहिस. जब जेल ले छूटे त कतको महिना तक ले गाँव ले गायब हो जावत रहिस अऊ कतको महिना बाद घर आवय. सब्बो कुछु मंय सम्भालें, अभू तक ले संभालत हवंव.
प्रति सरकार अऊ तूफ़ान सेना ह भारत के अजादी के लड़ई मं कतको महत्तम नेता दीस. नाना पाटिल, नागनाथ नायकवाड़ी, जी. डी. बापू लाड, कैप्टन भाऊ जइसने कतक अकन नेता. अजादी के बाद जेन सम्मान के वो मन हकदार रहिन वो ह वोमन ला नई मिलिस. सरकार अऊ सेना के भीतरी अलग अलग बिचार मन काम करिन. वो मन ले कतको कम्यूनिस्ट पार्टी के पहिली ले सदस्य रहिन धन बाद मं बन गीन. ये मन ले एक, नाना पाटील जेन ह अखिल भारतीय किसान सभा के अध्यक्ष बनिस, 1957 मं सीपीआई के टिकट ले सतारा के सांसद चुने गीस. बाकी मन ले, कैप्टन भाऊ अऊ बापू लाड किसान अऊ मज़दूर पार्टी मं सामिल हो गे. फेर माधवराव माने जइसने कुछू लोगन मन कांग्रेस मं चले गे रहिन. करीबन सब्बो जियंता स्वतन्त्रता सेनानी, चाहे कऊनो पार्टी ले जुरे रहे होंय, सोवियत संघ के हिटलर के ख़िलाफ़ करे गेय प्रतिरोध ला अपन विद्रोह के प्रेरना बताथे.
